**3. Upovăință**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Upovăință\*

Stele purpurii din paltini

Și de aur din jugaștri

Cad pe căile înalte

Străjuite-n brazi albaștri.

Cerbii trec cu pașii sprinteni

Spre cascade să se-nalțe

Și-și încurcă înainte

Coarnele prin constelații.

Iar al bourului muget

Înspre vale ca pârâul

Peste mușchiul verde-și curge

Undele și argintiul.

Ca și file din veliște\*

Pergamente cad din brațe

În noiembrie ca niște

Vagi ecouri de speranțe.

Parcă-i codru-n risipire,

Parcă Țara ni se pierde

Și tot ninge din iubire,

Și tot cerne de pe verde.

Mai pustie e pădurea,

Tot mai părăsite-s case

Parcă a intrat securea

Printre suflete frumoase.

Cui îi arde de cascade

Când toți cată-n poftă-aprinsă

Vreo para pe unde cade

În câștig să-și vândă visul.

Și mor vise, și cad stele,

Se-nvârt frunze-n țintirime

Îndoiat de cele grele

Uit de râs și frăgezime.

Totu-i înlemnit și rece

Aspre și țepoase-s toate

Și cu vântul trec prin treceri

Căutând o libertate.

Însă cioturi cu lichenii

Mi se-mpiedică-n picioare:

„Bade, ești în pragul iernii

Unde-ngheață fiecare!”

Codru-mi este fără cântec

Scârțâire doar și jale

Cad trosnind palmele frânte

Pe izvoare și pe cale.

Plaiul pierde din poveste

Vânturi de uitări o duce

De-o aruncă fără veste

Răstignită pe răscruce.

Ca și versuri de răchită

Îmi îndoi și eu spre glie

Soarta mea cea osândită

Să nu creadă-n veșnicie.

Și-mi bat fruntea în țărână,

Și-mi bag ochii sub aripă

Măcar urmă să rămână

De la-nlăcrimata clipă.

Dar aud cum înainte

Clopoței de-argint răsună

Și cuvinte, și cuvinte

Împletesc mândră cunună.

Poezia se aprinde

Chemând Viața și cuvântul

Și cu lerul din colinde

Inima pornește cântul.

Prin furtună și ninsoare

Eu aud cum înflorește

Mugur luminos de Soare

În ținutul meu cel veșted.

Inima-mi zâmbi-n Credință

De Crăciunul ce ne vine

Să mă ia din neființă

În stropirile Luminii.

Să mă treacă iarna aspră

Ca să pot iar a cunoaște

Înflorit în Țara noastră

Mărțișorul pentru Paște.

\*UPOVĂÍNȚĂ s. v. nădejde, speranță.

Sursa: Sinonime (2002) |

\*velíște s.f. (reg.) trecut îndepărtat, origine veche.

Sursa: DAR (2002)

Victor Bragagiu